钦定古今图书集成/理学汇编/文学典/第102卷 > 钱糓〈允治〉
## 钦定古今图书集成/理学汇编/文学典/第102卷 > 钱糓〈允治〉

按《明外史》本传：“糓字叔宝，吴县人。少孤贫失学。长自
砺，欲读书，而家无书可读，则受业文徵明门下，尽读
其架上书，间点染为绘事，大得前辈沈、周笔意，由是
名日起，过从者屦相接。而糓雅不善治家，家益贫，其
嗜书益甚。闻客有善书，虽病必强起借读，手自缮写，
几至连屋。所编缉有《三国文类》《南北史》《摭言》《隐逸集》
《长洲志》《三刺史诗》《续吴都文粹》”，又裒集吴中先贤悉
为之像，手录其志，传而联缀之。一室中琳琅照座，下
及几榻，亦必摹勒宋元名人手迹，婆娑把玩，以自愉
快。性复劲直，不能容人，所交士大夫皆能藐之以气，
稍不当意，拂衣径去，竟以布衣终。有子允治，字功甫，
贫而好学，酷似其父，年八十馀，犹映日钞书。既卒，无
后，其父子所著书，遂皆散佚。